Την αναμενόμενη αντίθεσή του στο νομοσχέδιο του υπουργείου Εργασίας που δίνει τη δυνατότητα σε ομόφυλα ζευγάρια να προχωρήσουν σε διαδικασία αναδοχής παιδιών εξέφρασε η Διαρκής Ιερά Σύνοδος, που συνήλθε από τη Τρίτη έως και την Πέμπτη.

Ειδικότερα, σύμφωνα με την ανακοίνωση: «Σχετικά με το άρθρο 8 του κατατεθέντος Νομοσχεδίου του υπουργείου Εργασίας με τίτλο ”Μέτρα για την προώθηση των θεσμών της αναδοχής και της υιοθεσίας” η Διαρκής Ιερά Σύνοδος ανακοινώνει ότι, κάθε μορφή (τεκνοθεσίας ή αναδοχής), που αντίκειται στην Ευαγγελική Διδασκαλία και στις παραδόσεις του Λαού μας σε ό,τι αφορά στον ιερό θεσμό της οικογένειας και του γάμου, δεν μπορεί να έχει την αποδοχή της Εκκλησίας».

Ακόμη, αποφασίστηκε να συνεχιστεί ο διάλογος για το μάθημα των Θρησκευτικών από την ίδια επιτροπή, για την παρακολούθηση του υλικού των νέων βιβλίων πριν αυτά τυπωθούν, ενώ θα ζητηθεί και συνάντηση με τον υπουργού Παιδείας, Έρευνας και Θρησκευμάτων, Κώστα Γαβρόγλου.

(Με πληροφορίες ΑΠΕ-ΜΠΕ)